《露华 蓼花》
清代·龚翔麟

芰衣零乱。甚冷淡赪茸，也豁秋眼。睡醒鴂鶄，翻翅青枝先颤。

有时细糁池星，越爱翠深红浅。渔郎过，烟蓑乍穿，早缀千点。

沿流巧补断岸。落水礁无声，云子难辨。听说山厨曾煮，鸭脚同荐。

渐渐开到芦边，误了渚鸿寻伴。凉月里，鸳鸯占作翠馆。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。